**La bursa curcubeielor Irodiada mizează pe roșu**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*în ochiul furtunii\*

mi-ai zis

fii atent pe unde dai voie culorilor să curgă te poți îneca

ademenit de sirene chiar și-n bazalt doar nouă îngeri

au luat urma lupilor înaripați vot de blam înfierează respirația fără de vulturi

nu marșa însăilatul hipnotic al vieții se taxează drastic

prorocii fără acreditare sunt lapidați

dacă-ți vopsești tălpile în maluri cenușii nici un tsunami de gradul cinci

nu-ți poate dărâma soclul

vibrato în do major deschide uvertura simfonică a sângelui

explozii solare în derma lutoasă pericol de malnutriție

crochiul clipei se face cu pumnalul

verdictul cercului s-a pronunțat în afara rostogolirilor mele

fără putință de apel

s-a parafat cu pucioasă acordul cel ce nu e

întinde brațe sulfurice din mine charon mă duce în spate de-o veșnicie bună

barca și râul s-au dat la casare cu vreo trei geneze în urmă

vertebrele fragile nu mai pot reverbera timpul inocent

mielul a fost judecat de mult trașat în abatoarele cărnii și nu numai

pe limba păcatului încălzesc gerul cosmic

vatra geme sub povara măștilor carbonizate doare până și

ecoul ochilor când se izbesc de negru

țipă culoarea agresată dincolo de limita somnului

visul eliberează argușii în artere ca ultimă formă de mântuire

deconectat de la nemurire mi-am pus capul pe tipsie

doar salomeea încă exersează

pașii de foxtrot